**Kedves XY! Nagyon köszönjük, hogy vállalkoztál erre a beszélgetésre és ezzel segíted a kutatócsoportunk munkáját. ZW vagyok, az ELTE-n dolgozom az Angol Alkalmazott Nyelvészeti Tanszéken, kollégáimmal a nyelvtanárok tapasztalataival és véleményével kapcsolatos információkat szeretnénk gyűjteni egy olyan kutatási projekthez, melyben a középiskolások nyelvtanuláshoz kapcsolódó egyéni különbségeit vizsgáljuk. Az interjút kutatási célokra fogjuk felhasználni, az adatokat összegezve elemezzük. Természetesen a kutatásban teljesen név nélkül szerepelsz és semmilyen azonosító jellemzőt nem fogok nyilvánosságra hozni. Az interjú során a személyes véleményedre vagyunk kíváncsiak, nem „jó” válaszokat szeretnénk hallani, mert ilyen válaszok nincsenek. Az interjú körülbelül 35-40 perc lesz, és ha beleegyezel, hogy felvegyem a beszélgetésünket, akkor kezdhetjük is.**

**Először arról beszélnénk, hogy milyen nyelvtanítási tapasztalatokat szereztél eddigi munkádban.**

* A mintaleírás miatt meg kell kérdeznem, hogy hány éves vagy és mióta tanítasz? Mióta tanítasz angolt?
* Angolon kívül tanítasz-e még más nyelvet? Ha igen, mit?
* Milyen nyelvtanári végzettséggel rendelkezel?
* Milyen iskolatípusokban tanítottál angolt? Hol mennyi ideig?
* Milyen életkorú/évfolyamú gyerekeknek tanítottál angolt? És most milyen életkorú/évfolyamú gyerekeket tanítasz?

**Most a nyelvóráidról teszünk fel néhány kérdést.**

*Először a tervezéssel kapcsolatban szeretnék néhány kérdést feltenni.*

* Milyen tényezőket veszel figyelembe, amikor egy csoporttal megkezded a munkát az új tanévben? Hogyan készülsz fel a különböző csoportjaidra?
* Milyen csoportok közti különbségeket veszel figyelembe a nyelvi szinten kívül a tervezésnél?
* A tanév során milyen tényezőket veszel leginkább figyelembe az órák tervezése során?
* Mit mondanál, mennyire valósulnak meg az előzetes terveid általában az éves tanmenettel kapcsolatban? És az óratervekkel kapcsolatban?

*Most az osztálytermi munkával kapcsolatosan lesz néhány kérdésem.*

* Milyen tananyagokat használsz a tanórákon?
* Hogyan választod ki, hogy milyen feladatokat használsz egy adott csoportban? [CSAK HA VISSZAKÉRDEZ A FELADATRA: Mi arra vagyunk kíváncsiak, Te mit értesz feladat alatt. Innen az ő definíciójával folytatjuk az interjút.]
* Mik a kedvenc feladataid? Miért kedveled ezeket?
* Milyen feladatokat kerülsz? Miért kerülöd őket?
* Szerinted a gyerekeknek melyek a kedvenc feladatai? Mennyire veszed ezt figyelembe?
* Szerinted a gyerekek mely feladatokat nem kedvelik? Mennyire veszed ezt figyelembe?
* Fel tudnád idézni, hogy konkrétan milyen feladatokat használtál a legutóbbi angolórádon és milyen tevékenységeket végeztek ezek során a tanulók?
* Hogyan differenciálsz a nyelvórán? Milyen egyéni különbségeket veszel figyelembe? A nyelvtudáson kívül más egyéni különbséget figyelembe veszel?
* Hogyan segíted a tanulókat, vagy egy tanulót, ha az órán elakad egy tevékenység során, vagy egy feladat megoldásában? Mit teszel, ha az egész csoport elakad valami miatt a tanulásban?

**Most a nyelvtanulókkal és a tanár szerepével kapcsolatban szeretnék feltenni kérdéseket**.

* Milyen szerinted egy sikeres nyelvtanuló?
* Milyen érzelmeket látsz a tanulókon a nyelvórákon a nyelvtanulással kapcsolatosan? Milyen jelekből következtetsz erre?
* Szerinted miért fontos vagy miért nem fontos, hogy a tanulók milyen nyelvtanulással kapcsolatos érzelmeket élnek át a tanórán?
* Mi a tanárnak a feladata a tanulók által az órán átélt érzelmekkel kapcsolatban?
* Te általában hogyan érzed magad a nyelvórán?
* Hogyan hatnak a tanulók által átélt érzelmek rád?
* Hogyan hat a te érzelmi állapotod a tanulókra?
* Mennyire látod a tanulókat motiváltnak általában? Milyen jelekből ítéled ezt meg?
* Hogyan lehetne még inkább motiválni a tanulókat, amikor kevésbé motiváltak?
* Mennyire gondolod fontos tényezőnek a tanulók magabiztosságát a nyelvtanulás sikerében?
* Milyen szerepe van a nyelvtanárnak a tanulók magabiztosságával kapcsolatban?
* Mit jelent neked az, hogy a tanulók vállaljanak felelősséget saját nyelvtanulásukért? A te tanulóid mennyire képesek erre?
* Milyen szereped van szerinted neked abban, hogy a tanulók megtanuljanak tanulni és önállóan is képesek legyenek fejleszteni nyelvtudásukat?

**Végül az iskolán kívüli nyelvtanulásról is szeretnék feltenni pár kérdést.**

* A nyelvóra szempontjából miért fontos vagy miért nem fontos, hogy a nyelvtanulóknak legyen kapcsolata az angol nyelvvel nyelvórán kívül is?
* Hogyan hat szerinted a nyelvtanulás folyamatára az angol nyelvvel való tanórán kívüli kapcsolat?
* Hogyan készíted fel tanulóidat az iskolán kívüli nyelvtanulásra, nyelvhasználatra?
* Milyen hozadékokat vársz a 9. és 11. osztályos tanulók külföldi tanulmányútjaitól?

**Van még esetleg valami, amit szívesen elmondanál?**

**Köszönjük szépen, hogy vállalkoztál erre az interjúra!**